કલકત્તામાં ૨૮મા કોલકાતા બુક ફેરમાં જે લેખકની સૌથી વધુ નવલકથાઓ વેચાઈ છે એ લેખકનું નામ છેઃ પૃથ્વીરાજ સેન. આ લેખકનું માથું એક કારખાનું હોવું જોઈએ. સેક્સ એમનો મુખ્ય વિષય છે, એમણે ૬૦૦થી વધારે નવલો લખી છે, અને ગયે વર્ષે લખેલી એમની ૧૦૬ નવી ચોપડીઓ આ વખતે વેચાણમાં હતી! એમની કેટલીક નવલકથાઓનાં શીર્ષકો : સોહાગબતી રૂપજુબતી (સોહાગવતી રૂપયુવતી), નિર્લજ્જ નિશીથે, કામનાર અગ્નિશીખા! પરપુરુષ કે પરસ્ત્રી યૌનસંબંધો પૃથ્વીરાજ સેનની વિશેષતાઓ છે. રવીન્દ્રનાથ ટાગોરને નોબેલ પુરસ્કાર મળ્યો પછી કલકત્તામાં એમનું બહુમાન કરવામાં આવ્યું અને એ સમારોહમાં ટાગોરે વિષાદથી કહ્યું કે મારે માટે આ પ્રકારનું અભિનંદન નિરર્થક છે! અને બંગાળમાં મેટ્રિકની પરીક્ષામાં ટાગોરના સર્જનમાં વ્યાકરણની કેવી ભૂલો છે એ વિષે પ્રશ્ન પૂછાતા હતા! લેખકને અન્યાય એ નવી વાત નથી. રશિયન લેખક બોરિસ પાસ્તરનાકની અમર કૃતિ ‘ડૉ. ઝિવાગો' જો રશિયન ભાષામાં પ્રથમ પ્રગટ થઈ હોત તો કદાચ નિષેધ મુકાઈ ગયો હોત અને દુનિયા આ મહાન નવલકથાથી વંચિત રહી જાત. પણ એ ફ્રેંચમાં પ્રગટ થઈ હતી અને દુનિયાને આ મહાસર્જનની પ્રતીતિ થઈ ચૂકી હતી.